LIITE

YHTENÄINEN ASIAKIRJA

”PAŠKA SOL”

EU-nro: PDO-HR-02178-15.9.2016

SAN ( X ) SMM ( )

1. Nimi/nimet

”Paška sol”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.8 Muut perussopimuksen liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Nimen ”Paška sol” suoja kattaa kaksi tuotetta: hienon merisuolan ja suolankukan.

”Paška sol” -hieno merisuola on jauhamaton merisuola, jota saadaan Pagin lahden merivedestä, jota virtaa keskeytyksettä haihdutusallasjärjestelmään, kunnes se kiteytyy Pagin saaren suola-altaissa. Kiteet ovat pieniä, säännönmukaisia, kuutionmuotoisia ja väriltään valkoisia, ja ne sisältävät kivennäis- ja hivenaineita. Suurin osa kiteistä on kooltaan enintään 1 mm, joten > 98 prosenttia niistä läpäisee siivilän, jonka silmäkoko on 1,3 mm. Suola on maultaan väkevää ja suolaista, ei karvasta.

Koostumus:

Natriumkloridin osuus kokonaiskuiva-aineesta (%) > 98,0 Vesipitoisuus (%) < 0,40 Magnesium (%) 0,02 –0,20 Kalsium (%) 0,01 –0,10 Kalium (%) > 0,02 Arseeni (mg/kg) < 0,25 Kadmium (mg/kg) < 0,25 Lyijy (mg/kg) < 0,20 Elohopea (mg/kg) < 0,10 Raekoko Jäännös siivilässä, jonka silmäkoko on 1,3 mm, on < 2 prosenttia.

”Paška sol” -suolankukka on hienon merisuolan valmistuksen alkuvaiheessa eli meriveden kyllästyessä syntyvä tuote. Se on maultaan makeahko ja koostumukseltaan rapea ja hyvin hauras. Korkeasta kivennäisainepitoisuudesta johtuen sen väri vaihtelee valkoisesta kalpeankeltaiseen. Sillä on tunnusomainen aromi, se on vähemmän suolainen ja sisältää enemmän kivennäisaineita (magnesiumia, kalsiumia, kaliumia ja jodia) kuin keittosuola. ”Paška sol” -suolankukka on rakeisempi kuin ”Paška sol” -hieno merisuola. Sen kiteet ovat simpukan muotoisia, ja ne hajoavat helposti, jos niitä hierotaan sormenpäiden välissä.

Koostumus:

Natriumkloridin osuus kokonaiskuiva-aineesta (%) > 97,0 Vesipitoisuus (%) < 2,00 Magnesium (%) > 0,07 Kalsium (%) 0,02 –0,20 Kalium (%) > 0,05 Arseeni (mg/kg) < 0,25 Kadmium (mg/kg) < 0,25 Lyijy (mg/kg) < 0,30 Elohopea (mg/kg) < 0,10

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki ”Paška sol” -tuotteiden valmistusprosessit altaan käytöstä suolan prosessointiin (kyllästetyn meriveden valmistus, kiteytys, kuivaaminen ja siivilöinti) on suoritettava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

”Paška sol” -tuotteita tuotetaan Pagin lahden suola-altaissa, jotka ovat joka puolelta Pagin saaren maa-alueiden ympäröimiä. Pagin lahti yhdistyy Velebitin kanaalin vesiin Pagin salmen kautta. Pagin suola-altaat sijaitsevat 3 kilometrin päässä Pagin kaupungista. Hallinnollisesti ne kuuluvat Zadarin maakuntaan.

5. Yhteys maantieteelliseen alueeseen

Maantieteellisen alueen erityisyys

”Paška sol” -tuotteiden erityisominaisuudet johtuvat yksilöidyn maantieteellisen alueen ilmasto-olosuhteista ja siitä, että Pagin suola-altaat sijaitsevat eristyksissä kaukana raskaasta teollisuudesta ja maataloustoiminnasta.

Koko Pagin saaren alue on erityinen pääasiassa siksi, että se on saari ja suola-altaat sijaitsevat Pagin lahdessa, joka on joka puolelta saaren maa-alueiden ympäröimä. Lisäksi valmistetun suolan poiskuljetus on suhteellisen helppoa, sillä Pagista johtaa silta mantereelle.

Kyseisellä yksilöidyllä alueella vallitsee pääasiassa lauhkea Välimeren ilmasto. Vettä sataa vähän ja aurinko paistaa yli 2 500 tuntia vuodessa. Lauhkea Välimeren ilmasto takaa kuivat ja kuumat kesät sekä leudot ja kosteat talvet.

Pagin saaren ja sen suola-altaiden maantieteellinen sijainti Velebit-vuorten lähellä on ihanteellinen, sillä ilma vaihtuu jatkuvasti ja nopeasti päivällä luoteesta puhaltavan mistraali-tuulen ja aikaisin illalla ja yöllä koillisesta puhaltavan burin-tuulen vaikutuksesta. Mistraali on vakaaseen säähän liittyvä raikas tuuli, joka vilvoittaa hiostavaa kesäkuumuutta, kun taas burin on heikko yötuuli, joka puhaltaa maalta merelle.

Koko laaja alue, jolla Pagin suola-altaat sijaitsevat, ja iso ja matala Pagin lahti suola-altaiden ympärillä ovat paksun läpäisemättömän, ”Paška sol” -tuotteiden valmistukselle erittäin suotuisan hiuemaan peitossa.

”Paška sol” -tuotteiden erityisyys juontuu myös inhimillisistä tekijöistä. ”Vodarien” (kuten paikalliset heitä kutsuvat) erityistekniikka ja osaaminen suola-altaiden ylläpitämisessä ja suolaveden talteenotossa on siirtynyt sukupolvelta toiselle. Vuosien kokemuksesta ”vodarit” tietävät, mikä on paras hetki kerätä suolankukka häiritsemättä kyllästetyn meriveden pinnan tai suolaveden tasapainoa ja miten välttää aaltoja, jotka repivät altaan pintaan kiteytyneen kuoren tai suolankukan kiteet. Näin suolankukka ei putoa pohjalle ja se voidaan hyödyntää.

Tuotteen erityisyys

”Paška sol” -hieno merisuola kiteytyy valvotuissa olosuhteissa tyhjiöhaihduttimissa eikä sitä jauheta. Sen erityisominaisuudet johtuvat pikemminkin sen tuotantomenetelmästä, jonka avulla kaikki korkealaatuisessa merivedessä esiintyvät kivennäis- ja hivenaineet säilyvät suolassa. ”Paška sol” -hieno merisuola on täysin valkoista, sen kiteet ovat säännönmukaisen kuution muotoisia ja raekoko on 1,3 mm. Sitä ei jauheta toisin kuin perinteisellä tavalla (kiteyttäminen altaissa) saatua merisuolaa, joka on jauhettava, jonka raekoko on epätasainen, joka sisältää epäpuhtauksia ja joka on väriltään kellertävää.

”Paška sol” -suolankukka koostuu erittäin pienistä kiteistä, joiden luonnonvalkoisesta kalpeankeltaiseen vaihteleva väri johtuu luonnollisesta kiteytymisestä suola-altaissa meren pinnalla ihanteellisissa olosuhteissa (erittäin aurinkoinen ja lämmin sää, ei tuulta eikä sateita). Ainoastaan hiutalemaisten kiteiden ohut ylin kerros otetaan talteen tai kerätään perinteisellä käsityökalulla (verkko, joka koostuu puisesta varresta, joka on kiinnitetty lapion terään, jossa on pienireikäinen ruostumaton metalliverkko). Suolankukkaa kerätään vain muutaman tunnin ajan aikaisin aamulla ja myöhään illalla. Sen jälkeen se kuivataan auringossa. ”Paška sol” -suolankukka on erittäin haurasta verrattuna ”Paška sol” -hienoon merisuolaan. Se murenee helposti, kun sitä hierotaan sormenpäiden välissä, ja se on rakeisempi. Se sisältää suuria määriä jodia, kalsiumia, magnesiumia ja kaliumia.

Verrattuna muihin tutkittuihin merisuoloihin raskasmetallien osuus ”Paška sol” -suolassa on sata kertaa sallittua pienempi, kun taas kivennäisaineiden osuus on suurempi kuin muissa, tyhjiöhaihduttimissa tuotetuissa suoloissa (tieteellinen tutkimus, Center for Marine Research (CMR) of the Ruđer Bošković Institute, 2011, ”The quality of sea water in Pag Bay”).

Ensimmäiset kirjalliset todisteet ”Paška sol” -tuotannosta ovat hyvin vanhoja. Koludrović ja Franić toteavat, että ”Paška sol” mainittiin jo 800-luvulla: ”Suolalla, joka on olennainen ihmisten ja karjan ruokkimiseksi, alettiin käydä kauppaa hyvin varhaisessa vaiheessa. Vanhimpiin notaariasiakirjoihin sisältyy tietoja ”Paška sol” -suolan ostamisesta ja myymisestä.” (Koludrović A., Franić M., Sol i morske solane [Salt and salt pans], 1954, Zagreb). Usmiani, teoksen ”The Pag salt pans – production and trade from 1797 to 1813” tekijä, kirjoitti, että ”Venetsiassa kulutettiin aina ”Paška sol” -suolaa, koska se oli valkoista ja puhdasta; ja sillä oli merkittävä vaikutus alueen kaupankäyntiin ja talouspotentiaaliin, etenkin Pagiin itseensä” (Usmiani A., Paška solana – proizvodnja i trgovina od 1797. do 1813. godine, 1984). Nimeä ”Paška sol” on käytetty aina, kuten monista historiallisista asiakirjoista käy ilmi, ja sitä käytetään edelleen kaupallisessa ja arkikielessä (Račun Solane Pag).

Tuotteen ja maantieteellisen alueen välinen syy-yhteys

Pagin saaren maantieteellisen alueen mikroilmastosta johtuvat tekijät, suola-altaiden suotuisa sijainti, hienon merisuolan ja suolankukan erityiset valmistusmenetelmät ja useiden satojen vuosien perinteet suolan valmistuksessa vaikuttavat ”Paška sol” -lopputuotteen erityiseen laatuun.

Suola-altaat sijaitsevat Pagin saaren luonnostaan matalassa lahdessa, jossa virrat ovat heikkoja. Lahden pohja on läpäisemättömän hiuemaan peitossa. Näin ollen yhdistettynä jatkuviin kevät- ja kesäkuukausina puhaltaviin tuuliin (mistraali ja burin) olosuhteet ovat suotuisat meriveden nopealle haihtumiselle altaissa.

Pagin lahden merivesi on erityisen puhdasta ja hyvin suodattunutta, sillä Pagin lahden pohjassa on runsaasti äyriäisiä, jotka ovat luonnollisia puhdistajia. Sen vuoksi merivedessä on hyvin vähäinen määrä raskasmetalleja, vähemmän kuin Välimeressä yleensä ja paljon sitä pitoisuutta vähemmän, jota käytetään meriympäristön laatuvaatimusten määrittämiseen (tieteellinen tutkimus, Ruđer Bošković Institute, 2011, Kvaliteta mora u Paškom zaljevu [”The quality of sea water in Pag Bay”]).

”Paška sol” -tuotteiden valmistusmenetelmän erityisyys johtuu siitä, että ennen tyhjiöhaihduttimissa tapahtuvaa valvottua kiteytysprosessia kyllästettyä merivettä säilytetään jonkin aikaa keräysaltaissa. Tämän seurauksena kyllästetyssä merivedessä ei ole meren mikro-organismien muodostamia tai tuulen tai lintujen mukanaan tuomia, orgaanista tai epäorgaanista alkuperää olevia epäpuhtauksia, jotka jäävät altaan pohjalle. Tämän erityisen valmistusmenetelmän ansiosta valvottu kiteyttäminen synnyttää puhtaita kiteitä, jotka ovat vapaita kaikista orgaanista tai epäorgaanista alkuperää olevista vierasaineista, jotka ovat säännönmukaisia, rakenteeltaan kuutionmuotoisia (kiteet eivät rikkoudu) ja valkoisia ja jotka ovat maultaan väkeviä ja suolaisia mutta eivät karvaita.

”Paška sol” -tuotteiden erityislaatua parantaa se, että Pagin lahden merivesi, josta ne valmistetaan, ja sen meriympäristö ovat korkealaatuisia, mikä johtuu vähäisestä raskasmetallien pitoisuudesta. Tätä on tutkittu tieteellisesti. Valtamerentutkimus- ja kalastusinstituutti (Institute for Oceanography and Fisheries) totesi tutkimuksissaan, että Pagin lahden meriveden raskasmetallipitoisuudet ovat huomattavasti alhaisemmat kuin Välimeren keskimääräiset raskasmetallipitoisuudet. Näin ollen ”Paška sol” -tuotteiden raskasmetallipitoisuus on huomattavasti alhaisempi ja kivennäisainepitoisuus suurempi kuin muilla vastaavilla suoloilla (tieteellinen tutkimus, Institute for Oceanography and Fisheries Split, 2009, Kakvoća morske vode u Paškom zaljevu [The quality of sea water in Pag Bay]).

Lisäksi myös inhimilliset toimijat vaikuttavat lopputuotteen korkeaan laatuun, sillä ”Paška sol” -tuotteiden eli hienon merisuolan ja suolankukan valmistuksen perinne perustuu ammattitaitoon ja vuosien kokemukseen suola-altaiden ylläpitämisestä ja suolaveden talteenotosta ”Paška sol” -lopputuotteita varten.

Eritelmän julkaisutiedot

(Tämän asetuksen 6 artiklan 1 kohdan 2 alakohta)

http://www.mps.hr/datastore/filestore/82/Izmijenjena-Specifikacija-proizvoda-Paska-sol.pdf